b'\n_START_ARTICLE_\nAdministracinis vienetas\n_START_PARAGRAPH_\nAdministracinis teritorinis vienetas yra oficialiai apibr\xc4\x97\xc5\xbeta valstyb\xc4\x97s teritorijos dalis, kuris turi tam tikras apibr\xc4\x97\xc5\xbetas administracines\xc2\xa0\xe2\x80\x93 politines funkcijas. Visos valstyb\xc4\x97s, i\xc5\xa1skyrus kai kurias mikrovalstybes, yra suskirstytos \xc4\xaf tam tikrus administracinius teritorinius vienetus. J\xc5\xb3 pavadinimai gali skirtis, kaip ir paskirtis.\n_START_SECTION_\nTvarka ir paskirtis\n_START_PARAGRAPH_\nAdministraciniai teritoriniai vienetai turi skirting\xc4\x85 savaranki\xc5\xa1kumo laipsn\xc4\xaf. Vien\xc5\xb3 administracini\xc5\xb3 vienet\xc5\xb3 vadovyb\xc4\x97 skiriama didesni\xc5\xb3 administracini\xc5\xb3 vienet\xc5\xb3 (pvz., Lietuvoje apskritys ir seni\xc5\xabnijos), kit\xc5\xb3 administracini\xc5\xb3 vienet\xc5\xb3 vald\xc5\xbeia formuojama nepriklausomai nuo kit\xc5\xb3 administracini\xc5\xb3 teritorini\xc5\xb3 vienet\xc5\xb3 (pvz., Lietuvoje\xc2\xa0\xe2\x80\x93 savivaldyb\xc4\x97s)._NEWLINE_Administraciniai vienetai gali b\xc5\xabti keli\xc5\xb3 lygmen\xc5\xb3\xc2\xa0\xe2\x80\x93 \xc5\xbeemesni\xc5\xb3 lygmen\xc5\xb3 administraciniai vienetai tokiu atveju sudaro auk\xc5\xa1tesni\xc5\xb3 lygmen\xc5\xb3 administracinius vienetus (pvz., Lietuvoje vienos savivaldyb\xc4\x97s teritorijoje\xc2\xa0\xe2\x80\x93 kelios seni\xc5\xabnijos). Federacijose, o ypa\xc4\x8d Konfederacijose kurio nors lygio administraciniams vienetams b\xc5\xabna suteikta didel\xc4\x97 galia, tuo tarpu unitarin\xc4\x97se valstyb\xc4\x97se daugiau gali\xc5\xb3 turi pati valstyb\xc4\x97._NEWLINE_Taip pat vadinamas administracinis vienetas vienose \xc5\xa1alyse gali b\xc5\xabti pirmo lygmens, o kitose \xc5\xbeemesnio lygmens, pavyzd\xc5\xbeiui, kantonas.\n_START_SECTION_\nSudarymas\n_START_PARAGRAPH_\nAdministracini\xc5\xb3 vienet\xc5\xb3 sudarymo pagrindas skirtingose valstyb\xc4\x97se labai skiriasi. Administraciniai vienetai gali b\xc5\xabti sudaromi remiantis istorine tradicija (JAV, Jungtiniai Arab\xc5\xb3 Emyratai), etniniu/lingvistiniu pagrindu (Indija), dirbtinai, siekiant tiesiog padalinti \xc5\xa1al\xc4\xaf \xc4\xaf apyvienod\xc5\xbeio dyd\xc5\xbeio regionus (Pranc\xc5\xabzijos departamentai). Da\xc5\xbenai pasitaiko ir mi\xc5\xa1ri\xc5\xb3 administracini\xc5\xb3 vienet\xc5\xb3 sudarymo b\xc5\xabd\xc5\xb3 (Vokietija, Rusija). Vienoje \xc5\xa1alyje vieno lygmens administracini\xc5\xb3 vienet\xc5\xb3 dyd\xc5\xbeiai gali smarkiai skirtis, jei jie yra sudaryti etniniu ar istoriniu pagrindu. Gali egzistuoti vieno lygmens administracini\xc5\xb3 vienet\xc5\xb3, kuri\xc5\xb3 statusas yra skirtingas (pvz., gali b\xc5\xabti suteikta daugiau teisi\xc5\xb3 etni\xc5\xa1kai ar religi\xc5\xa1kai besiskiriantiems regionams (Gruzija), b\xc5\xabti suteikta ma\xc5\xbeiau teisi\xc5\xb3 retai apgyvendintoms ar ma\xc5\xbeoms ir nereik\xc5\xa1mingoms sritims (Kanada). Federacijose da\xc5\xbenai yra i\xc5\xa1skiriamas federacinis administracinis vienetas, da\xc5\xbenai valdomas tiesiogiai valstyb\xc4\x97s vald\xc5\xbeios, kur \xc4\xafkuriama sostin\xc4\x97\xc2\xa0\xe2\x80\x93 taip siekiama, kad atskir\xc5\xb3 federacini\xc5\xb3 vienet\xc5\xb3 vald\xc5\xbeia ne\xc4\xaftakot\xc5\xb3 sostin\xc4\x97s, kur yra visos \xc5\xa1alies vald\xc5\xbeia (Brazilija, JAV, Australija, Argentina, Indija). Kai kur gali b\xc5\xabti i\xc5\xa1skiriami keli svarbiausi miestai, kaip auk\xc5\xa1\xc4\x8diausio lygmens administraciniai vienetai.'